AlexejDobrolubov/national_council_slovak_2010 huggingface dataset:
6. schôdza NR SR - 15.deň - B. popoludní
Dátum: 2024-01-11
Poslanec: Škripek, Branislav (KDH)
Druh vystúpenia: Vystúpenie s faktickou poznámkou

58. Ďakujem. Neni tu pán Truban prítomný, čo je škoda, lebo mal by, lebo sa reaguje na neho. Ale ďakujem za to, že to zosumarizoval pekne, tie tri body, že pri tento, tejto úprave Trestného poriadku sa bude na Slovensku viacej kradnúť, to je veľmi nepríjemné, pretože keď sa takýmto spôsobom znižujú tresty, ako to tam je uvedené a navrhnuté a máme to strašne rýchlo prijať, tak je to skutočne o tom povzbudení, aby sa vedeli ľahšie vyhnúť trestom a spôsobiť viacej nepríjemnej škody, ale hlavne poškodiť zraniteľných. To je veľmi nepríjemné. Druhý bod povedal pán Truban: "Reálne týmto riskujete eurofondy, že o ne prídeme." No k tomu sa trošku vyjadrím. Ale tretia vec, že vyháňame zo Slovenska vzdelaných a kreatívnych ľudí. Najviac mňa zastrašuje, že tá rýchla zmena pre... presunúť všetky práce zo špeciálnej prokuratúry na tie nižšie a ostatné, tak nastanú vážne mnohoročné prieťahy a ľudia budú tak znechutení a toto je to, čo na Slovensku stále počúvame, to nadávanie na súdy, jak sa tu nič nedarí, jak sa nedá dosiahnuť spravodlivosť, tak toto je vážne negatívna vec, ktorá by sa nemala na Slovensku udiať. A ja budem, naozaj tiež stojím za tým, aby sa toto zastavilo a nerobilo sa tam zmena takýmto spôsobom. Ženevská Európska komisia napísala, že aby sme takéto široké zmeny nerobili tak rýchlo, lebo to potrebuje väčšiu diskusiu. To je pravda. Len pán minister Susko normálne odpovedal a toto je to, čo tu tento dobre namazaný koaličný vládny stroj predvádza. Žiadna reakcia, oni aj tak od, od, odsúhlasia to, čo chcú odsúhlasiť a bude to tak, ako si to oni doma na Slovensku urobia. Len, kolegovia, musím vám povedať, že si myslím, že Európska komisia tu ohľadne eurofondov nič nevyšetrí, pretože všetko vyšetruje OLAF. Ten keď to prešetrí, odovzdá to našim orgánom a naše orgány to upracú. Ja som ako europoslanec urobil 5 podaní v protikorupčných vecí na OLAF a nič z nich nebolo. Tak... (Prerušenie vystúpenia časomerom.)
6. schôdza NR SR - 15. deň - A. dopoludnia
Dátum: 2024-01-11
Poslanec: Škripek, Branislav (KDH)
Druh vystúpenia: Vystúpenie s faktickou poznámkou

149. Ďakujem, ďakujem. Pán kolega Dostál, vypichnem jednu vetu, ktorú si povedal a vlastne je tak, že zarazí tou, tou jasnosťou. Je hrozné, že sa tu zjavne používajú lži a manipulácie, keď sa mení celý systém Trestného poriadku a to viac, že nie sú dôvody na skrátené legislatívne konanie. Tak toto som chcel podčiarknuť ako vetu, ktorá naozaj že takým silným spôsobom poukazuje na to, že čo sa tu deje a je potrebné, aby to verejnosť si uvedomila a mohla vidieť lepšie. Ale čo ma zase prekvapilo, čo si povedal, hovoril si, že takýto prístup nezáujmu, že ako je to teraz v parlamente, že to je výnimočné, že si sa s tým nestretol na úradoch. Ale ja ťa chcem korigovať a ja sa chcem spýtať, že pokiaľ si pamätám, ty si tu sedel v roku 2012, že je to tak, pán kolega. Ty si sedel v tomto, v tejto sále v roku 2012, ´13, ´14 a to bolo obdobie... (Reakcia z pléna.) Nie? Jéjdanenko! To nevadí, tak potom ja musím dodať, že v roku 2012, ´13, ´14, keď som tu ešte bol a potom som kandidoval do Európskeho parlamentu a dostal som mandát, takže som odišiel. Ale vtedy bola vláda SMER-u s 83 poslancami. A táto, ja musím povedať, že teraz, keď som v parlamente opäť tu v tomto národnom, tak mám také déja vu z roku 2012, ´13, ´14, lebo poslanci SMER-u takisto nereagovali na veci, jednoducho boli tu vždy na hlasovania, vtedy keď trebalo, ale tie rozpravy prebiehali práve takýmto spôsobom, že sa fakticky akoby nič nedialo, takže tá atmosféra, že všetko beží, ten stroj funguje, tá je úplne rovnaká, takže nie je to novinka, to tak už bolo... (Prerušenie vystúpenia časomerom.)
6. schôdza NR SR - 10. deň - A. dopoludnia
Dátum: 2023-12-21
Poslanec: Škripek, Branislav (KDH)
Druh vystúpenia: Vystúpenie s faktickou poznámkou

29. Kolegovia, ďakujem za zhodnotenie. Ďakujem, Peter Stachura, že si pripomenul to, že nerobiť načierno, lebo to je nešvár, ktorý okráda aj tento krát, tento štát, aj okrádame ostatných v tejto krajine. Alojz Hlina, ďakujem, že si pripomenul. Áno, tradícia Vianoc je presne to, čo má zmysel a že žiť podľa toho žalmu 37.25 môže byť aj ťažšie, nie je to úplne ľahké. A veľmi sa mi páči, keď si povedal, že DVD dôchodok, dobre vychované dieťa. Toto je, priatelia, naša budúcnosť, aj táto snemovňa potrebuje podporovať rodiny, aby sme vychovali viac detí, nieže jedno, druhé už je, no čo ja viem, tretie ááá, jak vyzeráme, a štyri, no hanba, päť a šesť detí, to sa nerobí. Martinka Holečková, ďakujem, že štát má vytvárať podmienky pre rozvoj krajiny. Jednoznačne, ja by som toto chcel, aby v tejto krajine bolo. A ďakujem, Milan Majerský, stále opakuješ, je to tvoj princíp, že menej štátu a viac dajme ľuďom a že prechádzame aj v iných krajinách na to, aby sa to dávalo viac do regiónov, a toto je rozhodovanie v iných krajinách. Napríklad Švajčiarsko, ľudia, keby sme toto dokázali dosiahnuť ako mestá a regióny rozhodujú o sebe. Pán Hazucha, máte problém, že by to mohlo teda pôsobiť trošku jednostranne a že neraz tí bohatí sú aj lakomí. Máte pravdu, ale práve tu ide o to, aby mali srdce cnosti a byť schopní, byť štedrí voči druhým ľuďom. Len toto musíme v tejto krajine, v našej vlasti vyučovať na školách, od malička učiť deti, že tu nie sme sami pre seba, my sme individualisti, naopak, budujme kolektívne túto krajinu a vytvárajme tu spoločné dobro. Toto musíme ukázať ľuďom. Igor Janckulík, povedal si, že politici tu veľa sľubujú, ale nedarí sa spojiť pre dobro rodín, aby sa tu lepšie žilo. Je to tak. Dobrým rodinám, keď sa bude dobre žiť, tak sa bude dobre žiť v krajine. Rasťo Krátky, ďakujem. Zodpovednosť za seba a nie zostať... (Prerušenie vystúpenia časomerom. Potlesk.)
6. schôdza NR SR - 8.deň - B. popoludní
Dátum: 2023-12-18
Poslanec: Škripek, Branislav (KDH)
Druh vystúpenia: Vystúpenie s faktickou poznámkou

365. Ďakujem pekne. Ja tiež len zhrniem tých pár vecí, zaujímavých vecí, ktoré si, Maroš, vymenoval, ďakujem, že si to takto, ja neviem, akože stransparentnil, takže to všetko, čo má robiť ministerstvo, zviditeľňovať cestovný ruch, podpora kúpeľníctva, podpora cykloturistiky, kongresovej turistiky tiež. Mne sa zdá, že toto sú obrovské rozsahy veci. Podpora slovenského kúpeľníctva je veľmi dobrý cieľ a zároveň vieme, jak strašne sú zničené naše kúpele, tak mňa zaujíma, že aké obrovské veci sa plánujú na tomto ministerstve, čo to bude znamenať. A celé, návrh zákona upravuje celú koncepciu rozvoja športu. Výborne. A poznámka, ktorú si povedal, že vraj to nebude mať žiadny dopad na verejný rozpočet. Wau, super! Budeme mať dvoch ministrov, päť štátnych tajomníkov, nových zamestnancov, všetko tú obrovskú administratívu, tak ako je možné nemať na to žiaden dopad na, na rozpočet? Okrem toho to tam povinne musí byť, tento dopad, popísaný. No ale čo ma zaujíma, to vymenovávanie, koľko je tu konkrétnych inštancií, že si ich vláda chce vziať do rúk. Čiže úrad vlády preberá obrovské množstvo rozhodovacích právomocí, odvolávanie, vymenovávanie, takže kam sa uberá nezávislosť volených inštitúcií? A toto všetko malo byť prijaté v skrátenom legislatívnom konaní. Super! Takže tu sa dejú veľké zmeny a malo to zbehnúť za koľko? Za úplne kratučký čas, takmer nič. No, posledná poznámka, prekvapujúca znovu. Národná lotéria, lotéria, lotériová spoločnosť prechádza z ministerstva financií pod nové ministerstvo cestovného ruchu. To by ma zaujímalo prečo.
3.schôdza NR SR - 3.deň - B.popoludní
Dátum: 2023-11-16
Poslanec: Škripek, Branislav (KDH)
Druh vystúpenia: Vystúpenie s faktickou poznámkou

101. Ďakujem. Kolegovia, ďakujem za reakcie. Pán Mikulec, máte pravdu, ja som zabudol na to, že sme prijali väzňov z Guantánama a fakticky by ma fakticky zaujímalo zistiť, že čo sa s nimi udialo. Ostali tu, zbavili sme sa ich, alebo to bola nejaká len taká verejná zásterka, že niečo sa urobí a potom z toho nič nebude? No, snáď o tom sa môžme dozvedieť niečo viacej. Pán Gröhling, ďakujem, len nerozumel som tej súvislosti so zahraničnou politikou, že nebudú 13. dôchodky a vláda zobrala niečo mimovládkam. To sa mi zdalo, že nebolo úplne ku mne, nehnevajte sa, ale možnože to bolo ešte k vášmu vystúpeniu k PVV. A ja prajem, aby tá, prajem nám aj vláde, aby tá zahraničná politika naozaj mohla byť dobrá a zohľadňovať tie slovenské záujmy, ale najviac by som chcel vedieť, čo sú to tie návrhy k migrácii. Lebo všetko odmietame, chceme zabrániť, aby sem nikto neprešiel cez hranice a teda čo urobíme? Dokážeme pomôcť niekde, alebo akým spôsobom pomôžeme migrantom? Lebo stále hovoriť: nepomôžeme, neprijmeme, vykopneme, zmiznite; tak kam ich chceme vyhodiť? Naspäť do Rakúska? Naspäť do Maďarska? Naspäť na Ukrajinu? Len my sa tu obrníme. Tak čo spravíme? Ďakujem.
33. schôdza NR SR - 4.deň - A. dopoludnia
Dátum: 2025-03-28
Poslanec: Šrobová, Veronika (PS)
Druh vystúpenia: Vystúpenie s faktickou poznámkou

199. Ďakujem veľmi pekne kolegyni a kolegovi z Progresívneho Slovenska za podporu. Mňa naozaj mrzí, áno, že sa k tomu nevyjadrí nikto z koalície pritom určite by nám všetkým malo záležať aj na tom ako sa majú všetky naše deti na Slovensku. Ja len dodám, že napríklad také náklady na prváka či prváčku pri nástupe do školy sú v priemere 260 eur, čo sa ešte zhorší vlastne po nástupe konsolidácie tento rok. Čiže v tej jednorodičovskej domácnosti aj tých 40 eur, to navýšenie toho prváckeho príspevku naozaj pomôže zmierniť ten stres pred nástupom týchto detí do školy. Nie je to vôbec drahé opatrenie, ako hovorí kolega, a ja si myslím, že tieto deti a tieto rodiny to naozaj ocenia, a myslím si, že by ste mali podporiť tento návrh. Ďakujem veľmi pekne.
33. schôdza NR SR - 4.deň - A. dopoludnia
Dátum: 2025-03-28
Poslanec: Šrobová, Veronika (PS)
Druh vystúpenia: Vystúpenie v rozprave

189. Ďakujem za slovo, cieľom predkladaného návrhu je reagovať na dlhodobé zistenia o náročnej socio-ekonomickej situácii jednorodičovských domácností na Slovensku, a to zadefinovaním pojmu jednorodičovská domácnosť do zákona a zároveň ponúknuť konkrétne opatrenia. Viac o tomto návrhu poviem v rozprave, do ktorej sa hlásim ako prvá.
23. schôdza NR SR - 7.deň - A. dopoludnia
Dátum: 2024-12-04
Poslanec: Šrobová, Veronika (PS)
Druh vystúpenia: Vystúpenie s faktickou poznámkou

132. Ďakujem kolegom a kolegyniam za ich príspevky k tejto téme, áno, je mnoho spôsobov, ako pomôcť tým najzraniteľnejším a najviac ohrozeným chudobou na Slovensku, a to sú aj jednorodičovské rodiny. A malo by to byť teda prioritou tejto sociálnodemokratickej vlády a sociálnodemokratickej koalície a je aj na ministrovi a vláde ako, aby tie prostriedky v systéme, ktoré sú z tých verejných zdrojov, správne a adresne prerozdelili, to by bol ten základ, ktorý by týmto rodinám pomohol, a ja si myslím, že my tu aj s kolegami, s kolegyňami z opozície sme k dispozícii na pomoc, ak by bolo treba niečo nastaviť a poradiť, tak my sme tu od toho a robíme na tom. Ďakujem veľmi pekne aj kolegyni Bajo Holečkovej, že to predkladá.
23. schôdza NR SR - 5.deň - A. dopoludnia
Dátum: 2024-12-02
Poslanec: Šrobová, Veronika (PS)
Druh vystúpenia: Vystúpenie s faktickou poznámkou

6. Ďakujem veľmi pekne. A ďakujem ti, kolega, že si pekne zhrnul rozpravu k rozpočtu, ktorú sme tu mali vyše dvoch dní. Tento rozpočet naozaj má nesprávne priority a mňa by naozaj zaujímalo, ako chce pán minister toto vysvetliť ľuďom na Slovensku, že neviete efektívne hospodáriť s peniazmi daňových poplatníkov a že neviete šetriť aj na sebe. Tie zodpovedné rodiny, ktoré zodpovedne pristupujú k svojim rodinným rozpočtom, musia šetriť, musia si jednoducho dávať pozor na to, kde míňajú tie jednorodičovské rodiny, kde matematicky ten jeden príjem priemerný bude vždy menej ako dva priemerné príjmy, im nič iné nezostáva, len jednoducho šetriť na sebe a byť zodpovedný. Ako im chcete vysvetliť, že vy zodpovední k tým financiám verejným byť nemusíte, že vy nemusíte šetriť na sebe. Vy im vlastne odkazujete, že vy nemusíte. A je to vidieť aj na tomto rozpočte. A nemôžte sa vyhovárať na nikoho. SMER tu vládne posledných, za posledných 18 rokov celkovo viac ako 13 rokov, to nie sú, to nie je situácia z dvoch-troch posledných rokov, na ktoré sa vy vyhovárate. Ja každý, a toto je také že osobné, ja každý týždeň cestujem do tejto práce z Oravy a každý týždeň sa zamýšľam nad tým, ako je možné, že v jednej takejto malej krajine my nemáme dokončené jedno diaľničné prepojenie z východu na západ. A vždy sa nad tým zamýšľam ako človek, nie ako ani poslankyňa, pretože je to dehonestujúce, je to proste aj nebezpečné pre tých ľudí, ktorí každý deň cestujú a musia si dávať pozor, kde sa čomu majú vyhnúť. Ja o tom dobre viem a je to naozaj smutné, toto je vaša hanba, toto nie je absolútne situácia za posledné dva-tri roky, na ktoré sa vy vyhovárate. Takže čo odkážete tým ro... (Prerušenie vystúpenia časomerom.)
19. schôdza NR SR - 11.deň - A. dopoludnia
Dátum: 2024-09-27
Poslanec: Šrobová, Veronika (PS)
Druh vystúpenia: Vystúpenie s faktickou poznámkou

15. Ďakujem pekne kolegyni za jej príspevok, ale touto cestou sa chcem poďakovať aj pani komisárke za to, že ako obsiahlo zhrnula svoje zistenia v tejto téme za rok 2023, a ďakujem aj za vašu trpezlivosť, že ste si počkali na toto vystúpenie vlastne pol roka. Aj napriek tomu si ju vypočulo teda len pár poslancov a poslankýň koalície napríklad. Ja chcem veriť, že vypočutie si tejto správy pomôže k pochopeniu ťažkej životnej situácie zdravotne znevýhodnených osôb na Slovensku a táto Národná rada pomôže zlepšiť situáciu týchto ľudí na Slovensku. Moje kolegyne Veronika Veslárová a Janka Hanuliaková sa tejto téme veľmi venujú. Ja im za to ďakujem tiež a predložili v tomto volebnom období už niekoľko návrhov zákonov, ktoré by zlepšili ich situáciu, ani jeden nebol prijatý, alebo teda schválený. Tak ja verím, že sa to zmení, keďže táto koalícia sa rada hrdí názvom sociálna demokracia. Ďakujem vám ešte raz a ďakujem, že ste tu dnes.
19. schôdza NR SR - 6.deň - A. dopoludnia
Dátum: 2024-09-19
Poslanec: Šrobová, Veronika (PS)
Druh vystúpenia: Vystúpenie s faktickou poznámkou

68. Ďakujem veľmi pekne. Ďakujem, pán podpredseda, uznávam, že skoro všetko ste povedali pekne, a my by sme vám aj chceli veriť, že to myslíte úprimne, čo sa týka športu a celkovo zlepšenia tej športovej infraštruktúry a situácie na Slovensku, a že to myslíte bez nejakých bočných úmyslov. Ale moja otázka je, prečo potom diskriminujete pri rozvoji napr. športovej infraštruktúry, ktorá by bola na prospech všetkých a aj na prospech Slovensku, potom vo svete, diskriminujete mestá a okresy, ale iba tie, ktoré nie sú vám spriaznené, teda nemáte tam takú podporu možno, ako by ste si predstavovali. Tak to je moja otázka.
20. schôdza NR SR - 1.deň - B. popoludní
Dátum: 2024-09-12
Poslanec: Šrobová, Veronika (PS)
Druh vystúpenia: Vystúpenie v rozprave

320. Dobre, pán Hazucha, ja vám to vysvetlím a kľudne, môžeme sa o tom porozprávať, aby ste, ja by som vám dala tú radu potom osobne, ako pomôcť týmto rodinám. Ale predstavte si, že v 190-tisícoch prípadov to nie je len o nezodpovednom druhom rodičovi. Z veľkej časti áno, ale to sú mnohé mladé rodiny, ktorých partner, partnerka zomreli. Napríklad ja som sa stretla s pani z Prešova, ktorá sa stará o stovky mladých vdov a vdovcov, ktorým zomreli partneri a aj počas Covidu, ktorý vy tu napríklad popierate, bol veľký nárast. Je to kopec jednorodičovských domácností z rôznych dôvodov. Ale to neznamená, že vy teraz, sociálni demokrati, poviete, že tak my sa o tieto rodiny starať nebudeme. Ste sociálni demokrati, máte v názve. (Reakcia z pléna.) Som prísna, taká som, nehodnoťte. Z Oravy. Takže, pán Hazucha, sociálny štát, sociálni demokrati a vy poviete, že prečo by ste sa mali starať o tento typ rodín. Je ich 190-tisíc na Slovensku a v takýchto rodinách žije 300-tisíc detí. A to sú, nielen oni sú postihnutí chudobou na Slovensku. To sú stovky tisíc ľudí. Je to hanba, že proste vy nepoznáte aktuálny stav, aktuálnu realitu na Slovensku. Nepoznáte a ešte sa ma opýtate takúto otázku. Že ako tieto rodiny vznikli, že kedysi neboli jednorodičovské domácnosti. Ja tu mám prípad matky, ktorej muž bol alkoholik a bil ju. Čo má robiť? Čo má robiť, dáte jej radu, poviete jej teraz niečo? Nejakú radu, nech nie je jednorodička? Neviem. (Potlesk.)
15. schôdza NR SR - 2.deň - A. dopoludnia
Dátum: 2024-06-12
Poslanec: Šrobová, Veronika (PS)
Druh vystúpenia: Vystúpenie s faktickou poznámkou

76. Ďakujem za slovo a ďakujem aj pánu kolegovi Viskupičovi za opätovné zhrnutie toho, o čom v skutočnosti má byť tento benefit rekreačných poukazov, keď ich tu už máme. Rekreačné poukazy nie sú systémové opatrenie pre sociálnu oblasť alebo pre ľudí v hmotnej núdzi, ako to spomínal aj pán kolega Huliak. Každý, nemyslím si, že každý človek v hmotnej núdzi je zamestnaný, a preto ak by to mal byť pre nich aj benefit, ktorý tu spomínal pán Huliak, že rodičia tohto zamestnanca vezmú svoje vnúča a dieťa tohto zamestnanca na tú dovolenku, tak to tam nie je nijak vyriešené. A ešte by som teda chcela vedieť, že a čo taká napríklad slobodná matka, ktorá nemá ani na ten doplatok za tú dovolenku, ktorý je potrebný k tomu, alebo nie je ani zamestnaná vo firme, ktorá má viac ako 50 zamestnancov a jednoducho nemá na to nárok? Čiže nie je to sociálne opatrenie a neprezentujte to tak, prosím. Ďakujem.
12. schôdza NR SR - 15.deň - A. dopoludnia
Dátum: 2024-05-14
Poslanec: Šrobová, Veronika (PS)
Druh vystúpenia: Vystúpenie s faktickou poznámkou

72. Ďakujem za slovo, pán predsedajúci. A ďakujem, pán Dostál, za váš príspevok. Čo sme sa tu určite dozvedeli z tejto rozpravy, tak to je to, že osobne pánovi Michelkovi sa nepáči tento Fond na podporu umenia, a koho a akým spôsobom podporuje. A nemá to tak byť, že jednému človeku sa niečo nepáči, tak ideme zmeniť fungujúci systém alebo fungujúcu inštitúciu, ktorú zakladali ešte aj ich koaliční partneri terajší. Ako hovorí aj kolegyňa Jaurová, túto inštitúciu nám závideli aj v zahraničí, čiže nie je dôvod takto politizovať, určite nie. A je komické, ako si tu SNS vydupkáva nejaké miestečka ako päťročné dieťa, mám nejakú tu s tým skúsenosť, čiže úplne vás v tom vidím. A je to vlastne aj úsmevné už vášmu koaličnému partnerovi HLAS-u. Fond rozhoduje, doteraz rozhodoval na základe odborných predpokladov a posudkov týchto predkladaných projektov, a tak to má aj zostať. Má to zostať na odbornej báze, ale to, čo opäť robíte vy, SNS, tak to je len to, ako chcete politicky zasahovať a ovládať kultúru. Už ste s tým začali, keď ste dosadili pani Šimkovičovú na ministerstvo kultúry, táto osoba, ktorá doslova nenávidí slovenskú kultúru a nič, čo má s týmto niečo spoločné, a len pokračujete v tom, vlastne podľa mňa aj vy nenávidíte všetko, čo je trošku iné od vás. Takže ďakujem aj protestujúcim, ktorí dnes prišli vyjadriť svoj názor pred parlament a sme s nimi. Ďakujem.
12. schôdza NR SR - 10.deň - B. popoludní
Dátum: 2024-05-02
Poslanec: Šrobová, Veronika (PS)
Druh vystúpenia: Vystúpenie s faktickou poznámkou

63. Ďakujem veľmi pekne a ďakujem ti, Ondrej, za tvoje vystúpenie. Ja som veľmi rada za všetkých, ktorí sa tu vyjadrujú za obranu tejto skupiny ľudí a proti tomuto návrhu. Už sme si tu viacerí povedali a viaceré, že jednoducho áno, takáto skupina ľudí tu existuje na Slovensku, že jednoducho nie je všetko čierne a nie je všetko čierno-biele, čierne alebo biele, jednoducho je to tak. A akým spôsobom to teda ideme riešiť, pretože to sú reálne životné príbehy a osudy ľudí. Ja som v tomto laik, v tejto téme, sa priznám, ale keď sa o tom rozprávam s niekým ako keby mimo parlamentu alebo proste s ľuďmi, s ktorými sa poznám, stretávam a oni sa ma pýtajú na túto tému, že prečo, prečo, prečo to tak je. Tak že to, ja neviem, tu niekto tlačí, tak jednoducho to tak nie je. Sú tu reálne príbehy ľudí, ktorí žijú tu na Slovensku aj po celom svete, samozrejme, a oni majú iba ten jeden život. Akože ja to opisujem vlastne takto, že všetci, ja si myslím, že sa na tom dajme tomu že zhodneme, ale môj názor je taký, že všetci máme ten jeden život, a ja si neviem predstaviť jednoducho, že by som sa musela s týmto celý život potýkať, že jednoducho ma tí ľudia, ktorí sú vlastne rovnakí ako ja a v niečom sú proste odlišní a tak je to správne, že ma tu budú celý život šikanovať. A ja si to neviem predstaviť, ja som vlastne šťastná, ja som šťastný človek, že aj keď som sa narodila na Slovensku, nemusím podstupovať túto šikanu, lebo stačí, že sa niekto narodí v inej krajine a je to lepšie, ale u nás je to problém. Takže ja by som vážne chcela vedieť, že ako vyriešime túto skupinu ľudí, ktorí jednoducho sa nezaradia. My nemôžme len tých ľudí očíslovať A a B alebo pomenovať A a B a tam sa zaraď. Proste sú reálne títo ľudia, riešme to!
12. schôdza NR SR - 8.deň - A. dopoludnia
Dátum: 2024-04-26
Poslanec: Šrobová, Veronika (PS)
Druh vystúpenia: Vystúpenie s faktickou poznámkou

171. Ďakujem pekne kolegyni Nash za prepracovaný príspevok a, samozrejme, aj ja súhlasím s takýmto návrhom. Je to také preventívne opatrenie, to povinné nosenie, povinnosť nosenia prilieb do 18 rokov. Aj ja chodím lyžovať s mojím synom a aj ja to považujem za samozrejmosť, že jednoducho takto fungujeme. A vítam aj vaše slová, pán Lučanský, že teda zvážite to prepracovanie alebo pokračovanie v návrhu tohto zákona, aby to bolo naozaj komplexne riešené. Ale aj kolegyne spomínali, že to nosenie prilieb je vlastne iba taká tá, to A, ale to B, ktoré nás tam na tom svahu ohrozuje, to je naozaj to nešportové a častokrát aj nebezpečné správanie ostatných lyžiarov, takže prosím, poďme to riešiť naozaj komplexne. Ako hovorila kolegyňa Nash, máte na to čas. A neriešme to teraz narýchlo len preto, že pani údajná predkladateľka, pani Tabák, kandiduje do Európskeho parlamentu. Ďakujem.
12. schôdza NR SR - 7.deň - B. popoludní
Dátum: 2024-04-25
Poslanec: Šrobová, Veronika (PS)
Druh vystúpenia: Vystúpenie s faktickou poznámkou

80. Ďakujem za slovo, pán predsedajúci. Ja chcem na začiatok prízvukovať, že Progresívne Slovensko má záujem riešiť túto situáciu vzniknutú aj s medveďmi, ale naozaj odborne. A myslíme si, že strieľať zvieratá v intraviláne alebo rúbať stromy kvôli medveďom nie je odborné riešenie, a navyše je to aj veľmi ohrozujúce ľudí. My ako opozícia, ale vy ako koalícia tu často voláte po konštruktívnej debate a vyčítate nám emotívne výstupy v pléne. Vy ste zvolili, pán Malatinec, namiesto faktov a konštruktívnej debaty tento emotívny príbeh, priznávam, z Podpoľania o matke s dieťaťom. Ja som mama, mám šesťročné dieťa, žijem na dedine, mám záhradku. Spadám vám do tej vašej rovnice? Neviem. A nikdy by som nepustila v takomto veku dieťa samé k rybníku na rybačku, lebo by som sa bála, že sa mu stane niečo, že spadne do vody, že, že ho zrazí auto alebo nejaký človek mu napríklad ublíži, takže toľko k tomu. Áno, že aj ja sa niekedy možno iracionálne bojím o svoje dieťa, ale poďme k faktom a bavme sa tu odborne. Veľa tu toho dnes spomínala kolegyňa Stohlová vo svojom vystúpení. Ja si myslím, že, že bolo by dobré sa toho držať. A viete, rodičia sa boja o svoje deti z rôznych dôvodov na Slovensku, ale tie vláda vôbec nerieši, takže poďme riešiť to, a prosím, pred voľbami ste problém s medveďmi odsúvali, pred prezidentskými voľbami, a teraz prichádzate so skráteným legislatívnym konaním, lebo je to zrazu urgentné. Ste tu pol roka, a čo ste robili doteraz s tým? Ďakujem.